31995R1963
L 189/22
JURNALUL OFÍCIAL AL UNIUNII EUROPENE
REGULAMENTUL (CE) NR. 1963/95 AL COMISIEI
din 9 august 1995
de modificare a Regulamentului (CE) nr. 1839/95 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia
COMISIA COMUNITĂȚILOR EUROPENE,
având în vedere Tratatul de instituire a Comunităților Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), astfel cum a fost modificat ultima dată prin Regulamentul (CE) nr. 1863/95 (2), în special articolul 12 alineatul (1),
întrucât Regulamentul (CE) nr. 1839/95 al Comisiei din 26 iulie 1995 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia (3) cuprinde dispozițiile care reglementează gestionarea acestor importuri; întrucât, cu toate acestea, nu există nici o dispoziție în acest regulament care să prevadă ajustarea reducerii taxei de import acordate în cadrul unei licitații în funcție de luna în care are loc importul; întrucât, în ceea ce privește porumbul și sorgul, prețul de intervenție se ajustează între lunile noiembrie și mai, pentru a ține seama de majorările lunare, și la data de 1 octombrie, pentru a ține seama de noua recoltă; întrucât, pentru a evita perturbarea piețelor, este necesară modificarea Regulamentului (CE) nr. 1839/95 pentru a introduce ajustările reducerii aferente ajustărilor prețului de intervenție;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
La articolul 9 alineatul (4) din Regulamentul (CE) nr. 1839/95 se adaugă următorul text:
„Cu toate acestea, în cazul în care certificatul de import se emite în perioada cuprinsă între luna octombrie și luna mai inclusiv, pentru importurile efectuate după sfârșitul lunii în care s-a emis certificatul, suma reducerii acordate crește cu o sumă egală cu diferența între prețul de intervenție valabil în luna emiterii certificatului majorat cu 55 % și prețul de intervenție valabil în luna acceptării declarației de punere în liberă circulație, majorat cu același procentaj. Pentru certificatele emise înainte de data de 1 octombrie și utilizate începând cu această dată, suma reducerii acordate se reduce cu o sumă calculată în același mod.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 august 1995.